ગયા મહિનામાં ‘ગો એર’ સાથે મિટિંગ હતી. આ એરલાઈન્સ વિશે અમારા મનમાં કાયમ કૃતજ્ઞતાની ભાવના હોય છે, કારણ કે પાંચ વર્ષ પૂર્વે વીણા વર્લ્ડ શૂન્ય હતું ત્યારે આ એરલાઈન્સે આગળ આવીને ‘વી આર ધેર ફોર યુ’ એવો મન:પૂર્વક ટેકો આપ્યો હતો તે અમારા માટે બહુ મહત્ત્વનો હતો, પ્રેરણાદાયી હતો અને તે અમે ક્યારેય ભૂલી શકીએ એમ નથી. વ્યવસાય કરતી વખતે પારદર્શક વ્યવહાર થકી જોડાઈ આવતા સંબંધો દીર્ઘાયુષી હોય છે, તે આપોઆપ જતન કરાય છે, ટકાવવામાં આવે છે તેવો જ સંબંધ અમારી અને ગો એર વચ્ચેનો છે. છેલ્લાં પાંચ વર્ષમાં પર્યટકોના ટેકાથી અમે પણ દેશમાં શ્રીનગર-લેહ લડાખથી ચંડીગઢ-દિલ્હી અને આંદામાન સુધી ભરીભરીને વિમાનો મોકલ્યાં અને અડચણોના સમયે, પછી તે કાશ્મીરનો પ્રશ્ન હોય કે કેરળનાં પૂર હોય… ગો એરે બુકિંગ અન્યત્ર વાળવા માટે શક્ય તેટલી મદદ કરી. સંકટના સમયે ખરી કસોટી થતી હોય છે અને આવા દરેક વખતે તેમનો સાથ મળતો રહ્યો. મન:પૂર્વક થેન્ક યુ કહેવા અને જાહેર રીતે તે પ્રગટ કરવામાં અમને સંકોચ થતો નથી તેનું કારણ અમારી વચ્ચેના ગાઢ બનેલા સંબંધો છે. ગો એરના વિશાલ લગડ અને આદિત્ય દેવધર આવ્યા હતા અને તે મિટિંગનો વિષય હતો, ગો એરે શરૂ કરેલી ઈન્ટરનેશનલ ફ્લાઈટ્સ. પહેલી ફેરીમાં તેમણે સવારી કરી હતી માલદીવ્ઝ અને ફુકેત-થાઈલેન્ડમાં. તેમની છલાંગ સરાહનીય છે, પર્યટનને ગતિ આપનારી છે. આમ જોવા જઈએ તો આ નજીકનાં પર્યટન સ્થળો અથવા દેશ છે, પણ ત્યાં આજ સુધી ડાયરેક્ટ ફ્લાઈટસ નહીં હોવાથી વાયા-વાયા પ્રવાસ કરવો પડતો. નેચરલી ભારતીય પર્યટકોને ખાસ કરીને મહારાષ્ટ્ર-ગુજરાતનાં સૌથી વધુ પર્યટકો ધરાવતાં રાજ્યોમાંથી જનારા પર્યટકોનું પ્રમાણ આ બંને સ્થળે તુલનામાં ઓછું હતું, જે હવે વધશે. વિશાલને મેં કહ્યું, “તમે યોગ્ય સમયે યોગ્ય સ્થળે કૂચ કરી છે, કારણ કે અમને પણ ફોરેન ટુર્સ માટે વીકએન્ડ ડેસ્ટિનેશન્સ જોઈતાં હતાં. અમારી મિટિંગ આગળ ચાલુ રહી અને તેમાંથી ફુકેત અને માલદીવ્ઝની વીકએન્ડ સ્પેશિયલ ફોરેન ટુર્સ જાહેર થઈ.